Hou huishoudelike take jou terug by die werk? - Jou Werk | Solidariteit WêreldJou Werk | Solidariteit Wêreld
Tuis › AF › Hou huishoudelike take jou terug by die werk?
Alhoewel daar al honderde studies uitgevoer is wat die verband tussen stres by die werk en die risiko van hartaanvalle en beroertes ondersoek, is min navorsing nog gedoen oor of die bestuur van 'n huis en gesin 'n soortgelyke effek het.
Dit wil blyk dat om na jou huishouding om te sien baie stresvoller is as om by die werk te wees. 'n Studie gepubliseer in die joernaal Psychosomatic Medicine beweer dat dit nie die werklading op sigself is wat dreig om skade aan te rig weens voortdurende spanning en hoë bloeddruk nie, maar die voortdurende spanning oor hoe om beide die werklading en die huishouding baas te raak.
Die navorsingsverslag dui aan die sterkste verband met hoë bloeddruk was die bekommernis oor hoe om huishoudelike take – soos skoonmaak, kook en inkopies doen – betyds klaar te kry. Dit is gevolg deur voertuigonderhoud en -herstel, betaling van rekenings en om die huishoudelike begroting te laat klop.
Die resultate het aangetoon dat diegene wat die meeste verantwoordelikheid tuis op hulle neem, hoofsaaklik vroue, 'n groter risiko van hoë bloeddruk en verwante gesondheidsprobleme loop. Die waarskynlikheid was ook minder dat hulle hulle loopbane sou bevorder en aanmeld vir professionele ontwikkelingsgeleenthede.
"Albei geslagte speel 'n rol in die skepping van hierdie dilemma," sê Rebecca Shambaugh, president van 'n globale leierskap-ontwikkelingsorganisie en stigter van Women In Leadership and Learning. "'n Onlangse studie deur die Universiteit van Michigan toon aan dat, in heteroseksuele getroude pare, mans in der waarheid 'n bykomende sewe ure per week se huishoudelike take op hulle vroue se skouers plaas.
"Maar vroue se onvermoë om hulle eie beperkings in die balansering van werk en huis te erken, is een van die faktore wat vroue daarvan kan weerhou om hulle professionele doelwitte te verwesenlik."
Selfs om 'n broodwinner te wees stel vroue nie vry van huishoudelike take nie. 'n 2015-studie deur McKinsey and LeanIn.org het bevind dat "vroue in senior bestuur sewe keer meer as mans op dieselfde vlak geneig is om te sê hulle doen meer as die helfte van die huiswerk". Vroue wat meer as hulle mans verdien, eindig in der waarheid op met meer huiswerk as hulle mans.
Wanneer vroue probeer om alles vir almal te wees en hulleself laaste plaas, wen niemand nie, sê Shambaugh. "Indien jy in hierdie situasie is, stel vas wat jy die graagste wil hê – 'n meer behulpsame maat, 'n gehuurde hulp, of eenvoudig net om van die sleurwerk weg te kom – en begin daarvoor vra sonder om skuldig te voel."
Vertel jou maat watter spesifieke aksies vir jou die grootste verskil sal maak, stappe wat 'n groot verandering sou maak as jou maat hierdie dinge gereeld sou begin doen. "Verbind jouself daartoe om vas te stel wat vir julle albei die meeste saak maak," sê Shambaugh, "en kyk of julle 'n gemeenskaplike terrein kan kry om aan hierdie behoeftes te voldoen."
Dit is belangrik om vir wat regverdig is, nie gelyk nie, te onderhandel, gaan Shambaugh voort. Terwyl jou sin vir regverdigheid vra vir 'n perfekte verdeling van die huishoudelike take sodat elke huweliksmaat presies die helfte van die las opneem, het 'n studie deur Noorweegse navorsers aangedui dat paartjies wat huiswerk 50/50 opgedeel het, meer waarskynlik sou skei. "Die les is dat jou maat mag interpreteer dat om op 'n perfekte verdeling van werk aan te dring, 'n manier is om telling te hou." As alternatief, probeer take regverdig – maar nie noodwendig gelyk nie – te verdeel sodat julle albei voel julle lewer ewe veel insette in die huis.